Papersnake/gushiwen huggingface dataset:
海口八字山炮台
吴兴祚（清代）

并马登临际，重云黯未开。班师存旧垒，遗策问荒台。

蜃气因风散，涛声挟雨来。筹边劳指顾，端藉出群才。
石屏久游湖海祖妣遂题二句于壁云机番白苎和
戴复古（宋代）

伊昔天边望藁砧，天边鱼雁几浮沉。
机番白苎和愁织，门掩黄花带恨吟。
自古诗人皆浪迹，谁知贤妇有关心。
归来却抱双雏哭，碑刻虽深恨更深。
十月十六日
洪炎（宋代）

云气依然合，山蹊旧不通。齑盐犹可问，牢醴顿成空。

细觅泉声外，疏篱犬吠中。无人披宿雾，采药过庞公。
登石山之巅楼楼有振衣石二首 其二
郭之奇（明代）

全出秋颜色，初如客性情。前峰经掌削，环郭渐鳞生。

暮霭相回互，寒烟各纵横。久看非不美，劳心畏远迎。
感兴
杨万里（宋代）

行役忘衰暮，逢春感物华。
一来梅岭外，三见木绵花。
山鹿宁游市，江鸥本卧沙。
红尘无了日，白发未还家。
再至京口寄漕使曹郎中
王安石（宋代）

漂流曾落此江边，忆与诗翁赋浩然。
乡国去身犹万里，驿亭分首已三年。
北城红出高枝靓，南浦青回老树圆。
还似昔时风露好，只疑谈笑在君前。
沂山龙祠祈雨有应
释了元（宋代）

南山高峻嶒，北山亦崷崒，坐看两山云出没。行如驱，归若呼，始觉山中有灵物。

郁郁其焚兰，覃覃其击鼓，祝屡云云巫屡舞。我民无罪神所怜，一夜雷风三尺雨。

岭木兮苍苍，溪泉兮央央，决云散诸峰互明灭。

东阡西陌农事忙，庙闲山空音响绝。
淳熙八年春帖子词·太上皇帝合六首
崔敦诗（宋代）

亲提神器授今皇，帝德王功日日昌。
万宇熙台无一事，湖山好处赏风光。
题赵子昂行书幅
方起龙（明代）

癖有南宫嗜，秘笥珍子昂。花斋亦宝晋，一轴争奇光。

走笔惊波发，神韵自非常。有如龙蛟斗，鳞甲怒飞扬。

复如公孙舞，剑器拂风霜。平视欧褚辈，超妙埒钟王。

岂不进文董，未许列其行。矧以孟郊作，珠玉相辉煌。

历载已四百，鬼物护幽藏。神魄中夜动，疑登松雪堂。
寿崔侍郎三首
吴泳（宋代）

天开碧落洗云扉，暂辍仙郎下紫微。
独有素琴随从橐，更无侍史护朝衣。
霜清潦净荣名薄，枣熟花香道力肥。
列炬照空还岁晚，明年仍傍火城归。
鹧鸪天
高伯达（宋代）

海上蟠桃月样圆。从头屈指几千年。双成已报春消息，轮与萧郎半月前。

风露晓，月华鲜。兽炉烟袅水沉烟。骑鸾鞚鹤休归去，留取人间作女仙。
送徐茂功西上二首
王迈（宋代）

有司具眼柬时髦，此士今缠入约罗。
好去南宫平步过，向来东阁阅才多。
孤忠畎畎常忧国，大对轩墀莫主和。
有问臞翁消息者，官非不爱柰狂何。
新荷叶 其三
赵彦端（宋代）

玉井冰壶，人间有此清秋。笑语雍雍，从今庭户初修。

迎风待月，雍凝处、四卷帘钩。月波奇观，未饶当日南楼。

闻说三吴，江湖胜、从古风流。况有双轓，旧谙黄阁青油。

金瓯屡启，应难解、久为人留。天池波滟，可怜苹满汀洲。
喜闻平峒寇
戴复古（宋代）

峒寇都平了，官军奏凯歌。
千山通道路，一雨洗干戈。
天地和风转，江湖春水多。
蜀中无近报，西贼定如何。
陈子蕃年丈花著龛遗诗
陈宝琛（清代）

榜书犹宝秘香龛，手稿迦陵出枕函。复社风流今故在，忠门涕泪老何堪？

劫馀薄宦聊中隐，史料闻吟抵剧谈。讽到晚年追往什，信知杜髓属樊南。
登千佛山
觉罗廷奭（清代）

几日重阳过，来登近郭山。人行秋色里，峰倚乱云间。

鲁树千重出，齐烟九点闲。新诗聊可写，收付锦囊还。
晓枕二首
陈造（宋代）

铜丸惊破将军梦，银箭催登朝士车。
老朽布衾酣晓暖，晨乌夜鹤莫愁予。
题溪山深隐画
王世贞（明代）

古木寒流一两家，柴门昼掩待归鸦。何如只向人间住，与客携壶踏落花。
离永州宿愚溪十里村
李曾伯（宋代）

冷落愚溪十进而，暂容车骑憩柴门。
松荒顿忆陶潜隐，梅落难柴宋玉魂。
累日有风春自暖，今宵无月夜难昏。
勿令鼓角鸣行帐，田舍将疑有戍屯。
喜迁莺·顿消缘虑
佚名（宋代）

顿消缘虑。觉梦蝶劳生，鹑居蓬户。饭蚁醯鸡，尘衫风帽，赢得百年虚度。利如断霞残照，名若落花飞絮。岂坚固。似风中秉烛，枝头垂露。谁悟。独归去。收拾水云，高卧曹溪路。竹外流泉，篱边丛菊，妆点野棠闲趣。五柳槛前吟醉，一笑人间今古。欲分付。叹烟波渺渺，知音何处。
二月望日留越上偶成
王炎（宋代）

摆脱轩裳累，此身今自由。
余生能有几，外物已无求。
婺水自堪隐，稽山姑少留。
千岩并万壑，春暖一遨游。
虹
沈括（宋代）

世传虹能入溪涧饮水，信然。熙宁中，予使契丹，至其极北黑水境永安山下卓帐。是时新雨霁，见虹下帐前涧中，余与同职扣涧观之，虹两头皆垂涧中。使人过涧，隔虹对立，相去数丈，中间如隔绡縠。自西望东则见，盖夕虹也。立涧之东西望，则为日所烁，都无所睹。久之，稍稍正东，逾山而去，次日行一程，又复见之。孙彦先云：“虹乃雨中日影也，日照雨则有之”。
澄江门
杨蟠（宋代）

独上高楼望海门，青山几点送归船。
寒光淡淡浮红日，晓色冥冥散白烟。
浦外落霞争倦烧，池中流水自鸣弦。
扶栏下见蓬莱影，一半仙魂在月边。
送莲儿往岳 其二
郭步韫（清代）

疏林几点乳鸦还，帆影飞飞夕照间。湖上云峰一十二，不知何处是君山。
春日即事五首
舒邦佐（宋代）

鸣鸠乳燕寂无声，蜜熟花蜂亦懒营。
睡起卷帘春已晚，竹篱穿笋两三茎。
句
慧宣（唐代）

如蒙一被服，方堪称福田。（咏赐玄奘衲、袈裟，

《三藏法师传》）
赠旴江谢正之
杨万里（宋代）

策马访柴扉，庭前草亦□。谈今复谈古，如子□□□。
朝中措 寄元立
韩淲（宋代）

熏风两节照稽山。三百里湖间。镜上谁为贺老，棹船能伴官闲。

今年寿日，不妨吟啸，还上清班。为寄长生新曲，齐眉想见酡颜。
再赠李质夫
刘摰（宋代）

赠春须记折花时，坐恨江南信息迟。还向瑶林主人问，东风应傍去年枝。
柏
刘敞（宋代）

柏生如拳柳如把，同时移根种庭下。
柏根未活柳已荣，春风飞飞意融治。
青条眼看千尺余，疏荫朦胧乃惊咤。
砥柱亭同寮分韵得雨字
萧立之（宋代）

西风吹老寒香圃，瘦碧林塘秋几许。官闲饮思生渴吻，载酒联几无客主。

亭深城远地自寒，雁鹜不来藓苔古。秋枰争道较一胜，长缨飒飒翠裾舞。

百年有几开口笑，底用研桑枉心膂。吟情正属杯中物，暮色已催城上鼓。

嗟予负愧斗粟恋，出位乖逢镬焦苦。向来胸中亦磊磈，书传消磨着尘土。

径须大白得我醉，归卧黄紬听夜雨。
野步
郑獬（宋代）

留著云扉尽晚关，穿林踏破紫苔斑。
虹霓渴雨欲下涧，魍魉避苔还入山。
石觜露烟孤历刺，溪腰缠草绿湾环。
野僧有意待明月，独倚一筇松竹间。
酬李员外从崔录事载华宿三河戍先见寄
刘长卿（唐代）

寒江鸣石濑，归客夜初分。人语空山答，猿声独戍闻。

迟来朝及暮，愁去水连云。岁晚心谁在，青山见此君。
已亥杂诗 62
龚自珍（清代）

古人制字鬼神泣，后人识字百忧集。
我不畏鬼复不忧，灵文夜补秋灯碧。
右省仆射后湖亭闲宴，铉以宿直先归，赋诗留献
徐铉（宋代）

湖上一阳生，虚亭启高宴。枫林烟际出，白鸟波心见。

主人忘贵达，座客容疵贱。独惭残照催，归宿明光殿。
送陈传道之官下邳
贺铸（宋代）

昔也官彭城，日与君子亲。
俱游大梁下，不见辄兼旬。
衣食牵迫人，汗走长街尘。
相逢立马语，愁面如含辛。
朝来忽叩门，颇惊黄绶新。
告我即东下，得官淮泗滨。
方语病中暍，药物苦殚贫。
故人复舍去，此怀难重陈。
想见经旧庐，节候属萧辰。
朝寻张翁墅，暮投寇叔邻。
二子亦吾好，尺书坐因循。
交情定相访，为话正迷津。
恨去年
白居易（唐代）

老去唯耽酒，春来不著家。去年来校晚，不见洛阳花。
和张子寿晚春
许景衡（宋代）

东风作恶也轻佻，断送残红四散飘。自是春愁浑未解，不堪诗散苦相撩。

冥濛薄雾迷归燕，料峭馀寒入敝貂。斋阁但知弃一醉，尽教窗雨夜萧萧。
升堂颂古五十二首 其八
释怀深（宋代）

禅门泊将气如云，江北江南把要津。莫怪林众闲未待，扫除佛祖要当人。
题束季博山园二十首·云关
牟巘五（宋代）

此处若为关，自来还自去。
中有无心人，不妨相伴住。
送可大行方山道中二绝 其一
于慎行（明代）

马上朝朝望翠微，山中处处有泉飞。人间岐路能如此，半点红尘不上衣。
和西湖竹枝词
庄蒙（元代）

日出里湖烟水开，初阳台下抱琴来。夜深弹罢乌啼曲，明月自照高高台。
临江仙 变调，送何撷云女史北上 见孙兆溎《花笺录》
吴芳珍（清代）

只恨订交晚。蕙兰气质，鸾凤神情。更堪羡、名姝国士相并。

心钦。是前缘定，苔岑合，第一知音。贻新句，愧玉温花馥，褒锡平生。

销魂。分离太易，骊唱愁听声声。况秾花如寝，春水方盈。

丁宁。记同心约，鳞鸿便，问讯须频。江南好，正绮窗梅放，偕我思君。
志宏送千叶莺粟走笔代简
李纲（宋代）

世传莺粟如纸花，品目不为人所嘉。那知亦解吐繁艳，深红浅白凌朝霞。

一窠千叶类芍药，传种本自何人家。栟榈乞得不敢惜，长须走送声呀呀。

杜门宴坐观内典，方丈寂寂如毗耶。散花侍女一笑粲，居士默然惟啜茶。
杨柳八首·其三
温庭筠（唐代）

苏小门前柳万条，毵毵金线拂平桥。
黄莺不语东风起，深闭朱门伴舞腰。
送刘符卿使楚
黄佐（明代）

扬舲向荆楚，渺渺烟波涛。河桥挥手后，酒醒明月高。
想车音（兀令）
贺铸（宋代）

盘马楼前风日好。雪销尘扫。楼上宫妆早。认帘箔微开，一面嫣妍笑。携手别院重廊，窈窕花房小。任碧罗窗晓。

间阔时多书问少。镜鸾空老。身寄吴云杳。想轣辘车音，几度青门道。占得春色年年，随处随人到。恨不如芳草。
雨鸠
郑孝胥（清代）

云阴作画凉，雨到鸠鸣外。午倦唤欲觉，隐几尤梦呓。

忽然自惊起，谛听故未逝。窗前过疏点，竹树交深邃。
哀梅麓楼寺丞
释文珦（宋代）

散逸羲皇上，风流晋宋间。
金莲推寓直，玉笋竟虚班。
名在方为重，身荣等是閒。
知心千古月，耿耿照泉关。
卖花声 柬外
蒋晱（清代）

无语独凭栏。离思谁传。东风破冻柳含烟。不信归鞭常入梦，珠泪偷弹。

买卜费金钱。愁绝离鸾。晴窗检点白云篇。怕有空闺孤烛句，惹蹙眉山。
答振武李逢吉判官
杨巨源（唐代）

近来时辈都无兴，把酒皆言肺病同。

唯有单于李评事，不将华发负春风。
陪馆中同舍游方池分韵得香字
李弥逊（宋代）

红蕖碧水如曲江，醉恼诸人欲断肠。
波光花气来无旁，人面生春酒面凉，
男儿莫遣两须霜，何妨骑马似知章。
银钩未落片云黑，定有六丁呼阿香。
望天门山
李白（唐代）

天门中断楚江开，碧水东流至此回。
两岸青山相对出，孤帆一片日边来。
八景歌 其一
赵汝燧（宋代）

嗷嗷哀鸣肃肃羽，魂清意爽爱湘楚。西风作恶阵脚散，斜行千点下烟浦。

飞力已困日且晡，便欲就宿依寒芦。大者居中围以奴，丁宁缓急相惊呼。

嗟此何景兮平沙雁落，丹青欲尽未易著。
坰邀公卷煎茶
吴则礼（宋代）

阿坰手持都堂胯，百千硨磲未论价。
渴心知我生尘埃，故遣一瓯官茗来。
上方井水绝世无，中{左氵右霝}欲帘定庸奴。
径当浇汝三尺喙，要著胸中万卷书。
外家典刑有诸老，封胡羯末端复好。
皎如珊瑚在琳房，况乃薰以正焙香。
阿坰性独爱文字，望见俗物辄走避。
虽然此事已可久，莫负从来铁御史。
和
廖刚（宋代）

腊雪缘何喜，春工属此兴。宿苗沾润足，盭气涤除仍。

乱舞随空远，轻黏彻体凝。漫天纷糁玉，极目皎铺缯。

带雨声初急，抟风势转增。危檐飘邃幕，疏屋洒寒灯。

瑟缩鸦栖怯，跳梁犬力胜。须臾平坎窞，顷刻没畦塍。

梅李看山木，琼瑶数塔层。寝眠宁有道，赋咏愧非能。

郭履愁离席，孙窗但枕肱。冻从金井水，清挹玉壶冰。

银阙何劳问，云台取次登。渔蓑真好画，柳絮足多称。

栗冽惊残岁，凄其忆旧明。戴君聊欲访，郢唱忽难应。

绮席交银烛，清河映玉绳。诗成凌鲍谢，酒饮竭淄渑。

天朗醒孤鹤，风高激怒鹏。齐宫初入梦，晓鼓数声鼟。
秦娥点绛唇
李淑媛（清代）

春渐老。轻扬翠幕兰风好。兰风好。纱窗窈窕。柳浪啼莺晓。屏山寂寞炉烟袅。

露华颗颗凝芳草。凝芳草。海棠睡觉。依旧迎人笑。
寄吏部王侍郎
李复（宋代）

国门一别四经秋，新命恭承自冕旒。
碧落神仙来禁闼，青天云冕隔皇州。
孔鸾笔下骞光翠，泾渭胸中有品流。
闻说丝纶推世誉，佩声好听上鳌头。
宿建溪
李龏（金朝）

树侵闽岭渐无霜，一望繁花一县香。寂寞舟中谁借问，隔帘微月入中仓。
昭州自强斋
徐俯（宋代）

青芜且作弦歌地，白屋曾为将相家。莫倚田畴日富足，门标六戟自光华。
苦胃不出二首
李石（宋代）

鸣禽百啭柳三眠，窗户阴晴任雨烟。
芍药樱桃春殿后，芎藭麦曲病争先。
奉亲满眼欠一饱，去国忧心今五年。
南北风尘江两岸，不妨明月钓鱼船。
重游孤山有感二首 其一
周密（宋代）

茗碗清分六一泉，暗香曾赋月娟娟。别来短鬓如梅白，闲却东风十五年。
八咏诗 其六 晨征听晓鸿
沈约（南北朝）

听晓鸿。晓鸿度将旦。跨弱水之微澜。发成山之远岸。

怵春归之未几。惊此岁之云半。出海涨之苍茫。入云途之瀰漫。

无东西之可辨。孰遐迩之能算。微昔见于洲渚。赴秋期于江汉。

集劲风于弱躯。负重雪于轻翰。寒溪可以饮。荒皋可以窜。

溪水徒自清。微容岂足玩。秋蓬飞兮未极。塞草寒兮无色。

吴山高兮高度。越水深兮深不测。羡明月之驰光。顾征禽之驶翼。

翼伊余马之屡怀。知吾行之未极。夜绵绵而难晓。愁参差而盈臆。

望山川悉无似。惟星河犹可识。孤雁夜南飞。客泪夜沾衣。

春鸿旦暮返。客子方未归。岁去欢娱尽。年来容貌衰。

揽衽形虽是。抚臆事多违。青緺虽长复易解。白云诚远讵难依。
以杜少陵文章憎命达之句析而为韵赋此 其三
高逊志（明代）

鳣鲸击洪涛，一跃龙门登。惊风落潮汐，失势投冈陵。

鬐鬣日已槁，穷涸何由兴。翻为猵獭笑，敢望馀波腾。

畸人感物理，冥思多所徵。云翔避矰弋，渊潜避笱罾。

胡为徇世务，轗轲常兢兢。勖哉保素履，勿贻人所憎。
夏雨应祈呈桂帅二首
曾几（宋代）

山椒云气佳，林表雨声急。
元戎郊坰去，归骑旌旆湿。
老夫不能陪，凉傍竹窗入。
儿报夕阳明，环城碧簪立。
雪 其二
李龏（金朝）

密片无声急复迟，夜来谁向月中归。江湖不见飞禽影，寒锁侯门见客稀。
九日陪杨秘监游真珠园属炎赋诗
王炎（宋代）

珍重蓬莱老，携壶领客来。
湖山蜀画笥，风物献诗材。
素发难重染，黄花有再开。
莫忧身外事，且覆掌中杯。
豫章离济江亭
张守（宋代）

拟上篮舆趁晓晴，不妨小立听江声。青山合处江疑断，野渡喧时潮欲平。

雨脚又从天际起，霜毛偏傍镜边明。绿林未静烦宵旰，敢为龙钟叹远行。
安庆江上守风
解缙（明代）

莫叹风波行路难，舟船指日是长干。东山不为功名出，天下苍生望谢安。
逢谢师直
梅尧臣（宋代）

昔岁南阳道中别，今向华亭水上逢。
把酒语君悲且喜，流光冉冉去无踪。
西林傅庵主求定庵诗
陆游（宋代）

粥後钟鱼未动时，夜灯仍对碧琉璃。
不须更说能生慧，枯木寒灰也自奇。
安语
权德舆（唐代）

岩岩五岳镇方舆，八极廓清氛祲除。

挥金得谢归里闾，象床角枕支体舒。
海棠
郑云林（宋代）

贪诗闲费珠生心，水际云崖到处寻。
可惜春花吾老矣，海棠烟雨闭门深。
同张公望湖上避暑到四圣观招柏堂月潭二道士
姚勉（宋代）

清晨有客来，畏暑畏避地。
凉多独湖上，一棹拍空翠。
长堤舞杨柳，余雨在荷芰。
炎蒸俱已失，满抱足清意。
颇思孤山顶，有客具高致。
扣门闻琴声，便觉洗尘累。
湖边出问酒，饮兴随所至。
池鲜煮珍甘，水果剥香脆。
好风林外来，吹面凉不醉。
清谈诣物表，绝不挂世事。
画舫何人斯，箫鼓正喧沸。
清游彼应笑，世味吾不嗜。
尚思携枕箪，同叩竹间寺。
从今日日来，莫厌惊昼睡。
外家南寺
元好问（金朝）

郁郁秋梧动晚烟，一夜风露觉秋偏。
眼中高岸移深谷，愁里残秋更乱蝉。
去国衣冠有今日，外家梨栗记当年。
白头来往人间遍，依旧僧窗借榻眠。
云山图二首 其二
王鏊（明代）

天将雨，山出云，平原草树杳莫分。须臾云吐近山出，远岫婪酣吞欲入。

映空明灭疑有无，先后高低殊戢戢。想当画史欲画时，磅礴含章几回立。

忽然纸上玄云翻，雨脚旋来风势急。至今蔚荟吹不散，白昼高堂空翠湿。

雷声虺虺天冥冥，山前不见行人行。鹧鸪啼断山雨歇，石桥小濑湔湔鸣。

丛林屋角参差倚，落红满庭人未起。凭谁说与顾虎头，写置幼舆岩石里。
次韵贲长老
史浩（宋代）

露地当年说白牛，反令后学莫能由。
足行香陌无穷辙，家在清江欲尽头。
罣碍顿除犹是病，因缘未了且乘流。
此山日夕浮桂气，见则何烦蜡屐游。
咏石
苏味道（唐代）

济北甄神贶，河西濯锦文。声应天池雨，影触岱宗云。

燕归犹可候，羊起自成群。何当握灵髓，高枕绝嚣氛。
滴露花
陶弼（宋代）

九天瑞露滴成芽，不是榆花即桂花。
星女月娥宫不锁，天风吹落野人家。
松野即事 其二
何中（元代）

山窗一丛蕙，脩叶吐紫蕤。或云断续花，我亦岂敢疑。

楚泽多芳草，真伪奚难知。浮俗尊虚明，君子伤令姿。

博观贵自得，清芬良在兹。
咏筝雁
刘绩（明代）

弦弦相趁不相离，入调频将玉手移。
最恨曲终人散后，影分行断各参差。
甲子兰记 其一
萧竹（清代）

遨游台地已三秋，觅尽山川何处求。步向兰中寻一吉，罗纹交贵水缠流。
东峰亭
李弥逊（宋代）

芒鞋着层丘，甘若卧华屋。
了然非梦觉，似是前境熟。
行行上青冥。下视八荒促。
回溪绾文练，叠障环群玉，
厨烟起城隅，远借晴林绿。
恍疑坐虚堂，淡墨写缣幅。
缅怀季与刘，静躁等臧谷。
身名千载后，岩影空贵躅。
霜林木叶下，悲籁喧寒谷。
我如凌风翰，不受世网束。
团浦白毡帐，清夜倘可卜。
更随孤月来，一洗昏衢目。
人名诗戏效王半山
艾性夫（元代）

偶来安石坐林塘，因得栖筠受晚凉。
归鸟冲烟方陆续，寒花经雨尚黄香。
云如仙客踪无定，风作山宾语自长。
师古不成书谩读，乐天深结退居房。
次韵黄伯度虞部见赠
赵抃（宋代）

念昔相逢向上方，别来惊已换星霜。梦回半是烟波阻，诗寄全篇箧笥光。

近喜岁丰无剧讼，更多雨足压骄阳。施为自顾如何尔，凫鹤奚烦问短长。
和沈诚庄绎韵四首 其一
邹奕（明代）

春来倦行乐，春去却寻幽。花落随风舞，溪喧带雨流。

乾坤真逆旅，身世似悬疣。何物令人羡，忘机海上鸥。
和项平父送别 其一
孙应时（宋代）

逐逐衣冠谒府公，渐谙楚语异吴侬。重江跋涉家何在，一饭辛勤计未工。

自恐风尘成冗俗，人言山野欠疏通。夜长不寐思吾友，拨尽寒炉宿火红。
西省种竹偶书呈同省诸公并寄邓苏二翰林
刘攽（宋代）

五月十三竹迷日，今年仍自晏阴初。分将池籞千竿翠，就得枫槐一雨馀。

红叶苍苔相映带，南荣北户顿萧疏。欲为林下诸君咏，便是涛戎亦尽书。
宋颂九首 其十一 明道
石介（宋代）

明道之政，可以歌舞。小臣作颂，实惭吉甫。
久旱得雨奉呈申之权郡学士
李光（宋代）

不用椎牛渎帝乡，精诚端可格穹苍。举头忽见千山雨，默祷惟凭一瓣香。

已度南天三伏旱，未妨北牖午风凉。老蛟欲睡重鞭起，莫遣晴鸠唤夕阳。
颂古六首
释崇岳（宋代）

机轮元不挂丝头，会有金鳞上直钩。
蓦口一桡犹未彻，踏反船子有来由。
偶作
霍山岩壁（明代）

八表烟霞总一家，蓝桥到此作生涯。
人间富贵尘如海，虚度春风三月花。
雪后观梅
吴芾（宋代）

雨声才歇雪漫漫，深恐梅花不耐寒。
破晓踏泥来问讯，细看枝上喜平安。
寄梁计部孔适比以崇安令召入
欧大任（明代）

幔亭仙吏入班司，十载重来睹汉仪。宫鹊尚随玄武仗，江云长护定昆池。

青溪把酒游偏洽，画省裁诗出每迟。君见白门千树柳，风烟何处寄相思。
姑苏怀古和鲜于伯机韵
陆文圭（元代）

会稽俯伏遣行人，吴国池台日日新。幕下盟归金甲散，宫中舞罢翠眉颦。

悠悠今古三江水，寂寂英雄一窖尘。笑问鸱夷身退后，渔商何苦劝齐民。
冬夜听雨戏作
陆游（宋代）

少年交友尽豪英，妙理时时得细评。
老去同参惟夜雨，焚香卧听画檐声。
感皇恩·读庄子闻朱晦庵即世
辛弃疾（宋代）

案上数编书，非庄即老。会说忘言始知道；万言千句，不自能忘堪笑。今朝梅雨霁，青天好。
一壑一丘，轻衫短帽。白发多时故人少。子云何在，应有玄经遗草。江河流日夜，何时了。
越华书院呈叶兰台先生
梁霭（清代）

翠屏锦幔绕书帏，问字人来水竹扉。三十六陂秋色满，白荷花里鹡鸰飞。
游幻住庵留赠月千江上人 其四
黄玠（元代）

维时桃始华，野眺欣有睹。沿洄度桑隰，迤逦见谷土。

山虚龙出云，谷暖鸟鸣雨。来耨良足勤，力薄奈何汝。
奉同南坦司空通济桥观月
边贡（明代）

美人东去忽经秋，坐忆苕溪动别愁。问信几回湖外舸，看山何别水边楼。

遥怜短鬓风尘暗，可耐长江日夜流。俯仰少年心万里，梦魂曾伴史迁游。
句
杨颖士（宋代）

傥来轩冕何须问，分定功名不在忙。
纵笔
陆游（宋代）

壮岁志天下，崎岖无一施。
高谈对邻父，朴学付痴儿。
补栅怜鸡冷，分粮悯雀饥。
吾生忽至此，惆怅镜中丝！
宫词
王仲修（宋代）

圣人夜宴蓬莱殿，星汉沉沉玉漏迟。
楼角轻云捧新月，宫人笑指似蛾眉。
水
张耒（宋代）

积雨荒池水欲平，轩窗长夏有馀清。公馀一枕沧浪梦，卧听风荷受雨声。
西江月 其二 寿友人
廖行之（宋代）

试数阶蓂有几，昨朝看到今朝。南薰早动舜琴谣。

端为熊罴梦兆。

学粹昔人经制，文高古乐箫韶。天风从此上扶摇。

回首不劳耕钓。
句
窦叔向（唐代）

禁兵环素帟，宫女哭寒云。

（《哀挽》第三首，止存二句。见《联珠集叙》）。
早行西直门外
田志苍（清代）

晓发雾濛濛，垂鞭野径通。平桥烟水北，谯阁树林东。

剩有蒹葭绿，还生菡萏红。翠微经雨后，高巘倚天中。
又次韵彦博游无为寺二首
李流谦（宋代）

灵蜕岿然谢垢埃，焚香却立叹奇哉。
自从新岁门常掩，不见青山眼懒开。
飞观千楹孤鸟堕，斋盂万指晓鲸催。
亦知空劫已前事，浪说十生曾去来。
谁氏子
文同（宋代）

缥缈谁氏子，学道要长仙。
人世岂不乐，何苦求上天。
反首顾我语，子岂得谓贤。
智如扑灯蛾，甘就膏火煎。
颂古一○一首
释子淳（宋代）

体妙探玄尽涉程，争如野老异中行。
功忘日用平怀稳，免事君王宠辱惊。
沁园春（寿杨师参十月生，次日子之官）
姚勉（宋代）

摘玉蕊梅，泛金叶蕉，祝公寿龄。算今年比似，常年更别，翠烟红雾，香霭门屏。凤诏云霄，龙光牛斗，辉射南州孺子亭。看看是，伴元戎小队，花柳郊垌。

传家有子明经。浑不要黄金遗满籝。向月中传与，一枝仙桂，斓斑衣上，更著袍青。明日瓜期，今朝椿寿，好醉芝兰玉树庭。公知否，老人星一点，映泰阶星。
答宋太祝见赠
苏舜钦（宋代）

穷冬三日雪，旅肠迫枯饿。不免东郭行，难效袁安卧。

我谒故所宜，君来无乃左。复贶长句诗，如留万金货。

恣睢莫能名，豪横不可挫。怒奔时旁出，力翥复下堕。

使人但惊绝，欲断谁敢作。况君名家驹，少小声已播。

丈夫气刚精，不必在长大。譬如利锥末，所向物已破。

余资本滞浊，既壮困家祸。区区走俗格，仅若蚁循磨。

诗枯实零丁，文僻又坎坷。翘然当路人，顾我甚涕唾。

雅意返愿交，得无自卑涴。俛首已内倾，抚躬辄私贺。

无以答高谊，胸中强搜罗。披豁聊短篇，安足谓酬和。

莞尔当弃投，毋留重吾过。
赠道者
刘威（唐代）

五云深处有真仙，岁月催多却少年。入郭不知今世事，

卖丹犹觅古时钱。闲寻白鹿眠瑶草，暗摘红桃去洞天。

时向人间深夜坐，鬼神长在药囊边。
城南杂咏二十首·梅堤
张栻（宋代）

亭亭堤上梅，历历波间影。
岁晚忆夫君，寂寞烟渚静。
送王伯董入总幕
李流谦（宋代）

几窗缠结习，翰墨绿殊勋。
未入三山直，当空万马群。
挽眉聊绿水，展脚是青云。
五十头如漆，功名不放君。
南歌子（山樊）
徐俯（宋代）

细蕊黄金嫩，繁花白雪香。共谁连璧向河阳。自是不须汤饼、试何郎。

F83D娜拢松髻，轻盈淡薄妆。莫令韩寿在伊傍。便逐游蜂惊蝶、过东墙。
九字梅花咏
明本（元代）

昨夜西风吹折千林梢，渡口小艇滚入沙滩坳。
野桥古梅独卧寒屋角，疏影横斜暗上书窗敲。
半枯半活几个擫蓓蕾，欲开未开数点含香苞。
纵使画工奇妙也缩手，我爱清香故把新诗嘲。
东阳李茂才允达以古风六章杂诗一卷见投斗酒定交留连浃夕答赠四首 其一
胡应麟（明代）

首夏维清和，朱光何熠爝。众木纷扶疏，朝阳翳林薄。

鸟雀罗前庭，飞鸣自相乐。伊余怀一丘，索居卧层阁。

诵彼伐木章，喟焉伤寂寞。
风流子 春草。次陈姊宛玉韵
王贞仪（清代）

日色暖平津，乡梦杳、寻屐忒愁人。想金勒騧嘶，夕阳烟淡，玉楼人望，广陌痕新。

碧影萋萋三春暮，南浦犹伤神。蜀魄叫残，楚魂招罢，瘦馀中妇，眉黛空颦。

凄凉青冢上，香环埋、艳骨偏自成茵。更有长门，参差辇路徒亲。

却几多萦得，新愁旧怨，天涯故国，泣雨迷尘。肠断芳晨，绣帏日掩青春。
投外宪列职 其一
陈樵（元代）

浙右饶名宦，天潢异众流。星华婺女界，印藓越城秋。

长吏多佳政，流人反故丘。诸郎复为郡，外宪此优游。
和陈莹中了斋自警六绝
杨时（宋代）

造次欲安嗟孰是，参前无物若为书。
萧条此意人谁问，兴废由来命也与。
直庐閒二首
程珌（宋代）

紫宸朝退晓光寒，百吏奔曹一吏闲。
便可云卿称散秩，柰何名籍尚人间。
月夜寄怀子搢二弟
孙佩兰（清代）

天街如水怯轻寒，何处箫声出画阑。忆弟天涯迢递隔，未知曾否月同看。
访散老不遇
苏轼（宋代）

君来不遇我，我到不逢君。
古殿依修柏，寒花对暮云。
一剪梅·一个尘劳一个忙
侯善渊（元代）

一个尘劳一个忙。一自别离，一得真常。一天精秀一天凉。一点清光。一带凝阳。一气相交一气张。一结神丹，一命延长。一灵透入一云房。一对金童，一引仙乡。
十九日回涂与郑一矫首不能去 其三
韩淲（宋代）

行吟应更笑刘伶，醉里云山传逸心。华发萧萧天广大，岁寒碧色是松林。
岁晚书事十首
刘克庄（宋代）

丐客鹑衣立户前，岂知侬自窘残年。
染人酒媪逋犹缓，且送添丁上学钱。
溧阳秋霁
孟郊（唐代）

晚雨晓犹在，萧寥激前阶。星星满衰鬓，耿耿入秋怀。

旧识半零落，前心骤相乖。饱泉亦恐醉，惕宦肃如斋。

上客处华池，下寮宅枯崖。叩高占生物，龃龉回难谐。
一片石
王玮庆（清代）

烽火连天明社屋，国亡家破仇谁复。忽闻美人亦被收，多情转效秦廷哭。

恸哭上书为请兵，数行血泪啼鹃声。素练系肩衣如雪，负弩前驱玉关行。

关内蚁贼二十万，横海列阵来酣战。狂风飞瓦尘蔽天，咫尺敌人不相见。

我师先作壁上观，两军迸出刀光寒。觱篥声催阵云黑，鹳鹅队舞夕阳残。

忽讶神兵来天上，长弓大剑辽东将。马上健儿齐丧胆，纷纷遁走觊歌唱。

只缘红粉定燕京，箫鼓重逢倍有情。怪底将军多反覆，君亲恩不及倾城。
邃经堂
李廌（宋代）

男子宜读书，读书须五车。
纸腐唇自裂，岂为刳心鱼。
吾子少年时，青云得意初。
英华发清端，赋笔凌相如。
自试文石陛，竚召承明庐。
孝隐二十年，复与志利疏。
轩裳不挂眼，钟鼓悦爰居。
归来邃经堂，志惟与道俱。
架上数万卷，偃仰时卷舒。
使彼夙昔人，微言幸发摅。
春洲生兰苕，寒溪脱红蕖。
逍遥适所愿，未可咏归欤。
上方宵旰暇，夜殿诵子虚。
都中将赴横水留别蔡朝干陈和宾
梁以壮（明代）

晨夕欣相好，王畿旅舍情。二年同一食，四月我先行。

南顶谁重玩，东樵可再盟。独仍归未得，只是近羊城。
瑞鹤仙（上元应制）
康与之（宋代）

瑞烟浮禁苑。正绛阙春回，新正方半。冰轮桂华满。溢花衢歌市，芙蓉开遍。龙楼两观。见银烛、星球有烂。卷珠帘、尽日笙歌，盛集宝钗金钏。

堪羡。绮罗丛里，兰麝香中，正宜游玩。风柔夜暖。花影乱，笑声喧。闹蛾儿满路，成团打块，簇著冠儿斗转。喜皇都、旧日风光，太平再见。
春日即事二首
蔡沆（宋代）

人生何事最为亲，不看春容不识真。
岸柳细摇多意思，野花初破足精神。
精神识后施为别，意思到时言语新。
为报同侪须急赏，莫教春去始伤春。
和黄虚中韵二首
曹勋（宋代）

昔时意气控云霄，老矣方能造治朝。
一日暂违文石陛，十年空采越山樵。
歌传楚些聊供醉，鬓点吴霜未肯销。
三叹公诗话京洛，起予乡思欲扶摇。
挽罗榷院子远
刘应凤（宋代）

尝忆东华里饭时，五千字挟海潮飞。
臣愚敢避权奸忤，主弱宁知国事非。
相马有奇堪下拜，屠龙无用只空归。
江南文物侵寻尽，洒泪单传第一衣。
安乐窝示元德第二首
裘万顷（宋代）

清泉出石窦，白云卧山窝。
淋淫乍开霁，原野欢声多。
吾庐近西峰，其下林婆娑。
解衣坐磐石，持竿钓清波。
主人忘机心，鸥鸟亦无他。
东鲁与南郭，泰山等峩峩。
周子何人哉，自许不啻过。
一朝离草堂，山英遂横戈。
折辕不得还，如此俗驾何。
仰视前修翁，铅刀比太阿。
予弟山林人，心平气自和。
懽然乐箪瓢，笑彼荤羶罗。
好书不厌观，佳句时一哦。
烦赓紫芝曲，为我醉时歌。
万州齐都官
宋祁（宋代）

熛阙归心恋九关，凭高郡阁见南山。
彤轓冒雨春畴阔，紫闼焚香夜帐閒。
宴弁侧星陪卜昼，妍歌抽雪送酡颜。
西京地大民风厚，蜀秭沈波月蚌还。
和如晦游临淄园示元明
韩维（宋代）

平津开馆大道西，桃夭杳姹通园蹊。东风入林朱白动，次第装遍枝高低。

红梅最好花正盛，我时往看归仍携。尔来风雨就零谢，忍见踏尽随春泥。

广文先生厌闲冷，投书结伴散马蹄。主人同僚相门出，未肯朝暮甘盐齑。

欢然握手喜迎候，促具并走子与妻。插芳咀甘不知去，归舍已见鸡在栖。

坐挥大句鄙凡近，脱落尘迹登天梯。不因时节自娱放，颇置白黑为愁凄。

我昏如此漫不省，何异车鼓乐鴳鼷。长安绿酒春正美，与子一醉万事齐。
嘉禾百咏·海棠亭
张尧同（宋代）

藓砌迎烟渚，花开忽满株。
春风吹烂漫，如展蜀川图。
西江月 艳情
徐瑶（清代）

月暗兰膏融暖，花明玉露生香。惺忪春梦醒难忘，檀晕红潮微漾。

菱镜刚描螺黛，龙绡新试宫妆。画帘遮处细猜祥，可记昨宵人样。
书觉待者空寂会铭后
释慧空（宋代）

白首儒生困路岐，残杯冷炙饱还饥。一朝得意春风下，便把驴儿作马骑。
杂记十首 其六
刘克庄（宋代）

虽则仇平仲，何曾问大年。崇宁一相拜，元祐几人全。
和罗巨济山居十咏
杨万里（宋代）

酒客来中散，诗僧约惠勤。
共听茅屋雨，添炷憓山云。
万事休多问，三杯且一醺。
君看醉中语，不琢自成文。
祀五帝于明堂乐歌十一首 其五 昭夏乐
佚名（隋代）

我将宗祀，夤献厥诚。鞠躬如在，侧听无声。荐色斯纯，呈气斯臭。

有涤有濯，惟神其佑。五方来格，一人多祉。明德惟馨，于穆不已。
奉寄月彦明中丞（二首）
蒲庵禅师（明代）

三月扁舟渡鉴湖，楝花风急雨晴初。
共知出处心无愧，自信经纶志未疏。
广陵竹西亭十里与李于鳞别
欧大任（明代）

邗沟十里江淮水，枚乘家在淮阴市。修竹歌投梁孝王，飞涛色起吴太子。

悲风此地千年来，岂知今日吾与尔。尔从起家作藩使，山东李公满人耳。

忆昔三秦早拂衣，济南殆欲终焉矣。芒屦能时岱岳行，钓竿秋向东溟洗。

指挥万象恣鞭笞，叱咤群龙斗奇诡。睥睨湘水窥河梁，上薄风雅下正始。

冯冯气直淩苍昊，独立万古风云徙。东游会稽观禹穴，秦人甬道越人垒。

数子么么不足当，凭轼下之挥尺箠。吾本岭外之狂士，低眉龌龊谈簠簋。

目摄贤豪喑哑间，干将上射斗牛紫。逢尔扬州城，送尔竹西里。

翩然两黄鹄，高翼不可比。举觞落日天苍茫，平生肝胆颇相视。

未能并猎孟诸野，稍亦思归南海涘。重来握手或有期，客星夜夜江淮起。
李生画鹤
文同（宋代）

昂昂青田姿，杳杳在轻素。
一身万里意，双目九霄顾。
钐钐羽翮利，竦竦骨节露。
君初本谁学，我恐必神悟。
得于想像外，看在绝笔处。
稷筌如复生，相与较独步。
题眉岭方池
曹确（宋代）

西蜀峨嵋谁为移，灵根元窍凿何时。烟霞欲暮胭脂冷，云雨初收青黛施。

天净尘霾开古镜，晓寒星斗落残棋。江湖襟带全形胜，风动于今民物熙。
从仁叔求楷笏四首 其一
葛胜仲（宋代）

异种初从弟子栽，东家宰木郁泉台。谁知当日勤封植，只作人间手板材。
万户侯李通敏祠堂
宋褧（元代）

猿臂将军金虎符，寻常气压万熊貙。而今庙貌开生面，犹似辕门按湛卢。
题凤鹤图
林大春（明代）

本是同心侣，飞鸣各有时。梧桐烂霞色，松柏偃霜姿。

野旷声踰远，庭空下独迟。谁怜千仞意，惟待九皋知。
初秋梦故山觉而有作
陆游（宋代）

昔我东归时，父老迎船头。
开篷相劳苦，怪我领雪稠。
故山何负君，且作数月留。
岂知席未暖，疋马来南州。
蛮花四时红，瘴雾日夜浮。
归哉不可迟，勿与妇子谋。
朝中措（昌甫作长短句呈朱卿、余＿，因和韵）
韩淲（宋代）

水南何事兴偏浓。花草小园中。山气静分余霭，泉声幽转流淙。

午桥坐上英豪客，今昔为谁容。不是倚楼人在，登临无复携筇。
有感二首
裘万顷（宋代）

三四知音总道山，荷锄吾独在田间。
人言病骥犹堪秣，伏枥何心十二闲。
晚步青溪上
宋濂（明代）

溪色涵膏绿，溶漾正堪餐。
十步九还辟，清芬袭肺肝。
渚牙既戢戢，岸花亦戋戋。
洁沤近宜狎，贲鲂清可扪。
流念梁陈际，甲第绕其堧。
南澨绮钱结，北津铜纲繁。
倒景侵寥旷，蒸气湿铅丹。
有时作清游，肃舲输轩尊。
泛爵溢朱组，簉筵到弹冠。
荆偈逞妍曲，秦艳发清弹。
唯恐悬象堕，不忧芳年单。
繁华随逝水，崇替起哀叹。
黄鸟背人飞，响入华林园。
北极阁
顾于观（清代）

钟陵积秀邈霏微，北极台高山四围。树底人家苍翠合，云间楼阁乱红飞。

湖烟北望迷春草，江势西来卷夕晖。下去玉阶承辇处，牧儿横笛打牛归。
何武翼挽词
苏籀（宋代）

横槊褫神佩，追随井钺军。
周旋圉徼最，首虏驿书闻。
斡榷承心计，汙邪续力耘。
门庐必高大，训子扩儒文。
醉公子·漠漠秋云澹
顾夐（五代）

漠漠秋云澹，红藕香侵槛。枕倚小山屏，金铺向晚扃。
睡起横波慢，独望情何限！衰柳数声蝉，魂销似去年。
徐教下第归
释善珍（宋代）

奏赋长安不遇知，丈夫失意肯生悲。
科名自古与风汉，造物至今犹小儿。
道在布韦轻将相，时危耕钓隐英奇。
渡江亦谒青山不，应念曾公为制碑。
金沙井
杨蟠（宋代）

细细沙痕落，流金在井泉。
山人邀我饮，化骨共为仙。
元上人见访
严粲（宋代）

昔子青青佩，重逢怪衲衣。樊笼留不住，云水静相依。

习气馀诗句，枯禅堕佛机。东湖自尘外，还带夕阳归。
离乡
韦骧（宋代）

奔走京尘已十年，治任西去兴悠然。功名欲立非人致，才宦未伸还自怜。

路柳得春多意思，野禽批水共连翩。孤舟独载无人语，唯把空书考圣贤。
秋草和味云 其四
陈宝琛（清代）

纷纷丛薄望秋零，莫怪征袍褪故青。正藉绳芟订年历，漫因薆故怨骚经。

无情不分来飞蝶，同腐终羞托化萤。未报春晖心岂死，寒荄有日吐芳馨。
积雨作寒
范成大（宋代）

熨帖重寻毳衲，补苴尽护纸窗。
余生雪鬓禅榻，昨梦云帆涨江。
偶观旧诗书叹
陆游（宋代）

吾道运无积，何至堕畦畛。
醯鸡舞瓮天，乃复自拘窘。
外物岂移人，子顾不少忍。
鹤井与狐妖，正可付一哂。
繁华梦境闹，零乱空花霣。
可怜憨书生，尚学居易稹。
我昔亦未免，吟哦琢肝肾，落笔过白雨，聚稿森束笋。
幸能悟差早，念念常自悯。
安得从硕儒，稽道谢不敏。
宫词
王珪（宋代）

东宫花烛彩楼新，天上仙桥不锁春。
遍出六宫歌舞奏，姮娥初到月虚轮。
和希深避暑香山寺
梅尧臣（宋代）

有客乘新霁，云林共扣扃。
轻舟过下渡，远水涨前汀。
原隰含幽蔼，岑岚入杳冥。
谁知得深趣，履齿石苔青。
黄尉挽章二首
陈造（宋代）

传绪祖风懿，居乡家道肥。
群书了渔猎，一性自弦韦。
官仅纡黄绶，时须补黑衣。
空缠百身恨，遽作九原归。
平江太守李宝谟移漕荆湘 其一
释居简（宋代）

荆溪溪上传，接畛使君贤。行旅归如市，羁游亟受廛。

丰储优郡计，薄敛裕民天。谁似山阴叟，临行赠一钱。
柳絮
宋祁（宋代）

万缕金长暖絮萦，雪乾云困遍春城。
冲风力尽飞应怯，试与鸿毛较重轻。
黑青
贾似道（宋代）

黑者须当黑似漆，仔细看来无别色。
更兼牙肚白如银，名号将军为第一。
晚出池上
甘复（元代）

遥岭散夕雨，掩书游方塘。栖鸟喧幽林，檐蛛引丝长。

木杪微风度，飒然生早凉。沿流弄潺湲，倚竹听琳琅。

丘园信为乐，圭组永相忘。落景送遐瞩，畅怀寓清觞。

但得写心素，焉知两鬓苍。
答王定国问疾
苏辙（宋代）

五年窜南荒，顽质不伏病。
吸清吐浊秽，气练骨随劲。
澹然久忘归，寂寂就遐屏。
国恩念流落，牵挽畀邻境。
叶舟溯长江，藤鞋过重岭。
峡深茑萝恶，山险崖石横。
恢台夏初发，氛雾秋愈盛。
菘薤食有时，豚羔讵曾省。
门开讼氓入，日晏鳺舌竞。
肝脾得寒热，冰炭迫晨暝。
俚医固空疏，蛮觋剧粗猛。
老妻但坐哭，遗语未肯听。
长子亦在床，一卧昏不醒。
思归未可得，即死副前定。
如如性终在，冉冉岁将冷。
筋骸稍轻安，冠服强披整。
余方厌苓术，日食禁醪茗。
发衰乱随栉，骨瘦空看影。
薄书勉复亲，环玦非所请。
马老固伏枥，槎流旧安井。
凌竞就轻车，邂逅出修绠。
此生诚梦幻，俯仰成吊庆。
故人枉新诗，万里慰孤耿。
赏音我非旷，斫鼻君真郢。
南迁昔所同，卧疾今亦并。
远行信由天，未死庸非命。
归舟正飘兀，斋舍念清净。
作书附鸿翼，去路瞻斗柄。
闸水渐安流，吴音未全正。
一樽对清言，及此冬夜永。
十五日同登大慈寺楼得远字
李薰（宋代）

重楼得云气深隐，户牖谁能发关键。
楼下轮蹄涣散驰，行人一顾不容返。
好游独是我辈闲，褰衣直上相推挽。
层轩危槛倚欲遍，更假胡床同息偃。
西南繁会惟此都，昔号富饶今已损。
填城华屋故依然，孰为君王爱基本。
茫茫八表聊纵目，情知日近长安远。
白云浩荡飞鸟没，玉笙凄凉红纷晚。
染王吹台得李杜，黄公酒垆醉嵇阮。
高峰千载凛莫攀，与世相济徒混混。
荷衣蕙带芙蓉裳，野服犹堪敌华衮。
去梯熟复共君谋，杀马毁车从此遁。
游曹溪参六祖
袁崇焕（明代）

虞帝南游时，此地几陵谷。黄梅證道归，此事非变局。

即今南华源，已接西天竺。顿门从此开，信衣不必续。

在俗已成僧，宁择菜与肉。风幡未足疑，在猎心无逐。

何须转法华，自性无不足。我来礼金身，恍惚旧眷属。

四十未有期，已失初面目。剑树狎如家，爱河湛且浴。

非尽还是非，愈解愈桎梏。骑驴更觅驴，失鹿还梦鹿。

无边是苦海，有底非黑狱。我性自贪顽，他尘岂淫酷。

以兹烦恼因，电光空仆仆。如控恶毒龙，岂但难把捉。

愿师大慈悲，更与同人勖。
忝职武昌，初至夏口，书事献府主相公
窦巩（唐代）

白发放櫜鞬，梁王爱旧全。竹篱江畔宅，梅雨病中天。

时奉登楼宴，闲修上水船。邑人兴谤易，莫遣鹤支钱。
满路花
廖刚（宋代）

雨霁烟波阔，雁度陇云愁。西风庭院不胜秋。桂华光满，偏照最高楼。东山携妓约，故人千里，夜来为舣仙舟。
明眸皓齿，歌舞总名流。恼人情态物中忧。阳春一曲，谁把万金酬。便好拚沈醉，此夕姮娥，共须著意攀留。
挽谢净安二首
吴芾（宋代）

耆旧今无几，乡闾素所依。
官登五马贵，年及七旬稀。
一旦成长往，九原谁与归。
寒风吹画翣，回首泪空挥。
四望亭
宋祁（宋代）

秋城聊一眺，物色已苍茫。
爽籁风驱远，寒烟晚曳长。
祠成樗作社，戍罢女留墙。
要是凋年感，能回倦客肠。
怀劳山
王祖昌（清代）

昔上华严寺，当门海接天。听潮秋竹下，观日晓楼前。

树少中原鸟，桥通外国船。别来一千日，时复梦游仙。
寄张守仲思十首 其七
陈造（宋代）

珍蔬解佐盘餐饱，妙剂真令病骨轻。钟乳茈姜皆楚产，荐芹聊致野人诚。
细林山
凌岩（宋代）

四峰孤耸郁苍苍，新构僧庐傍野塘。林下雨晴春昼暖，松花薰得白云香。
范元章惠然相过见问奇章公服钟乳三千两事因
晃冲之（宋代）

君家文物冠先朝，破甑生尘久寂寥。
借有三千两钟乳，定无八百石胡椒。
湘刀暗鼓江边瑟，秦女高吹月下箫。
不等青春行乐了，直持玉检上宸宵。
题宋高宗画扇头自题云万木云深隐连山雨未开
郑东（元代）

多时海上日光催，犹道千山雨未开。总被浮云能障断，龙沙不见翠华回。
云谷杂诗十二首 其十一 下山
朱熹（宋代）

行随流水声，步出哀壑底。绿树枝相樛，白涧石齿齿。

树石无穷年，流水日千里。
王伯寿示佳作备述穷苦次韵奉呈
张纲（宋代）

吟残翻水笔生春，秀句惊人字字新。赋料扬雄谁可敌，才高太白善无邻。

清心鸣镝增豪气，刮膜神篦净俗尘。唯有诉穷疑太过，文章从古忌悲辛。
澶签宗室伯言见寄为次韵
王安中（宋代）

宾客风流追七子，宗支文物笑诸郎。青藜吹烛书编乱，古锦作囊诗卷长。

禅钵芋羹聊得共，寿杯酥酒故催忙。秪今霜雪休车马，谁对熏炉语夜堂。
吊青溪姑词
周文璞（宋代）

投余魂绿波，彼土偶魂柰何。余魂魂无依，依余兄魂山阿。

兄姿魂甚雄，青骨魂朱弓。称天魂诉余冤，令谗夫魂不终。
赠陈箓士
李龏（金朝）

青囊传宝箓，龙虎度师家。短褐烟霞满，离山岁月赊。

不愁生白发，自解死朱砂。远向华阳去，言寻蔡少霞。
江行无题一百首 其四十九
钱珝（唐代）

风晚冷飕飕，芦花已白头。旧来红叶寺，堪忆玉京秋。
门有车马客行
李白（唐代）

门有车马宾，金鞍曜朱轮。
谓从丹霄落，乃是故乡亲。
呼儿扫中丹，坐客论悲辛。
对酒两不饮，停觞泪盈巾。
叹我万里游，飘飘三十春。
空谈帝王略，紫绶不挂身。
雄剑藏玉匣，阴符生素尘。
廓落无所合，流离湘水滨。
借问宗党间，多为泉下人。
生苦百战役，死托万鬼邻。
北风扬胡沙，埋翳周与秦。
大运且如此，苍穹宁匪仁。
恻怆竟何道，存亡任大钧。
随侍猎高唐
夏原吉（明代）

晓猎高唐露未乾，纷纷雉兔出林间。龙孙舍矢真如破，鹰犬相看愧素餐。
满江红 其一
柳永（宋代）

暮雨初收，长川静、征帆夜落。临岛屿、蓼烟疏淡，苇风萧索。

几许渔人飞短艇，尽载灯火归村落。遣行客、当此念回程，伤漂泊。

桐江好，烟漠漠。波似染，山如削。绕严陵滩畔，鹭飞鱼跃。

游宦区区成底事，平生况有云泉约。归去来、一曲仲宣吟，从军乐。
祖饯三山赵茂实二首 其二
程公许（宋代）

三生岩壑姿，失脚红尘踏。羡君得郡去，胜事踵康乐。

云海渺无津，烟霞互开阖。似闻石门藓，犹带屐齿蜡。

惜哉荒游误，竟为时论薄。秉谊以事君，奚间暌与合。

矧是侯社贵，艰哉保障托。宣室恐渴思，趣归职献纳。

我拙念请閒，雁荡恣飞屩。及君留郡斋，为我拂尘榻。
送襄垣王君归南阳别墅
韩翃（唐代）

都门霁后不飞尘，草色萋萋满路春。双兔坡东千室吏，

三鸦水上一归人。愁眠客舍衣香满，走渡河桥马汗新。

少妇比来多远望，应知蟢子上罗巾。
石门夜泊
方澜（元代）

积雨暮天豁，炊烟隔林起。人喧落帆处，野语新月里。

桑径绿如沃，麦风寒不已。一夕舟相衔，扰扰利名子。
【越调】柳营曲　金陵故址
查德卿（元代）

临故国，认残碑，伤心六朝如逝水。物换星移，城是人非，今古一枰棋。南
柯梦一觉初回，北邙坟三尺荒堆。四围山护绕，几处树高低。谁，曾赋黍离离。　江上
烟艇闲，雨蓑干，渔翁醉醒江上晚。啼鸟关关，流水潺潺，乐似富春山。数
声柔橹江湾，一钩香饵波寒。回头贪兔魄，失意放渔竿。看，流下蓼花滩。
和采石
赵希逢（宋代）

平生李白几诗歌，传载存亡事不讹。
捉月浪传何所据，欲将遗恨比湘娥。
喜雨美王长官
释居简（宋代）

四月五月河港枯，下田上田龟拆涂。山湫剑沕龙光閟，一呼便为苍生超。

油然请命朝帝阍，触翻玉女洗头盆。女从帝傍辄大笑，紫金蛇掣暾重昏。

田稚九死皆返魂，舳舻衔尾沙水浑。扣如虚谷有逸响，享以明德无繁文。

去年老瓦鸡豚酒，酒酣说尹终在口。属闻今复办多多，更听醉农新咏歌。
祝英台近·除夜立春
吴文英（宋代）

翦红情，裁绿意，花信上钗股。残日东风，不放岁华去。有人添烛西窗，不眠侵晓，笑声转、新年莺语。
旧尊俎。玉纤曾擘黄柑，柔香系幽素。归梦湖边，还迷镜中路。可怜千点吴霜，寒销不尽，又相对、落梅如雨。
对食有感二首 其一
陆游（宋代）

杯酌以助气，匕箸以充腹。沾醉与属餍，其害等嗜欲。

歠醨有馀欢，食淡百味足。养生所甚恶，旨酒及大肉。

老翁虽无能，更事嗟已熟。勿叹茆三间，养汝山林福。
耕绿台
虞俦（宋代）

花村犬吠可能无，但使三农力有馀。千亩秋成云漠漠，一犁春事雨疏疏。

登台想见同民乐，上考何妨亦自书。祇恐双凫便飞起，爱身宁许伴春锄。
连月不雨农事失时府帅决狱廪饥德政动天霈然而雨某吟成律诗一章以贺
王十朋（宋代）

旱魃为灾罕似今，霈然一雨慰群心。非关菩萨解为泽，自是使君能作霖。

躬虑滞囚冤尽释，广开义廪惠尤深。伫公归国调元气，散尽愆阳与伏阴。
送梁晦之
彭汝砺（宋代）

行李参差久不齐，飘蓬邂逅暂相依。趋驰静笑营生拙，老大今知旧态非。

车马一朝君北去，江湖何日我南归。人间物物浑虚幻，莫为分襟泪辄挥。
奉和宴小山池赋得溪字应制
武三思（唐代）

年光开碧沼，云色敛青溪。冻解鱼方戏，风暄鸟欲啼。

岩泉飞野鹤，石镜舞山鸡。柳发龙鳞出，松新麈尾齐。

九韶从此验，三月定应迷。
偈颂六十首 其二十
释昙华（宋代）

若作一句商量，吃粥吃饭阿谁不会。不作一句商量，屎坑里虫子笑杀阇梨。
法安院
杨蟠（宋代）

寂寞庵前草，春深鹿自耕。
老僧垂白发，山下不知名。
至湖上
苏庠（宋代）

沙晚水痕碧，萧萧蒲苇秋。鸿飞遵远渚，木落见沧洲。

藤杖吟还倚，风帘行可休。有怀谁共语，暝色起林丘。
赠毛彦谟二首
傅察（宋代）

相逢晚岁莫情疏，径欲连墙卜并居。
若学羡君诗有味，固穷怜我食无馀。
从容杯酒频挥尘，斗薮尘埃喜振裾。
闻道谈言过辅嗣，故应回首万浮虚。
杂兴
陆游（宋代）

足弱仅能行，齿摇常欲堕；扶持赖药物，苟幸一日过。
事来强酬答，其实惟欲卧。
平生许文休。
岁晚依马磨。
腐儒
戴亨（清代）

历遍诸艰返故园，百年蓬荜腐儒尊。鍊成铁骨磨天地，撞破烟楼让子孙。

高揭云心参大化，深探月胁识真源。玄猿老鹤来三径，朱草琪花自一村。
述怀五百字留别吴门诸同学
杨宾（清代）

忆昔居安城，发覆才半额。举止异常儿，父母争怜惜。

自谓守青缃，终身寄篇籍。薄有良田畴，东西免怵迫。

孰知生不辰，风波荡几席。悲哉我二人，家破投蛮貊。

道远八千里，冰坚五六尺。关云片片黄，塞草荒荒白。

平生未出门，出门乃局蹐。不复见中原，焉能得安宅。

犹记送行时，舟泊姑苏驿。大母惨不言，仲父相扶掖。

宛转就母怀，仓皇竟无策。牵衣哭一声，寸寸肝肠磔。

弟妹年更小，但闻语啧啧。我尚无所知，彼亦何足责。

仲父养军中，不作沟中瘠。车骑有香囊，仲郢无牙笏。

春冬搦管书，秋夏弯弓射。覆巢赖有此，亦足安魂魄。

蹉跎八九年，仲父复易箦。故乡未得归，大母垂黄发。

极北望我父，血流双眼赤。纵有断鸿飞，奈此重关隔。

可怜七尺躯，怅怅何所适。从兹事砚田，长作吴中客。

愧乏济川才，又非凌风翮。谬辱诸贤豪，谓可倾肝膈。

班荆多赠缟，盘飧或寘璧。借以供大母，庶几慰日夕。

而乃天不吊，大母溘焉没。客路挽灵车，家山谋窆穸。

窆穸复踟躇，宁忍闻沙碛。恐我父母知，老年伤踊擗。

终念此大事，敢用私情格。所赖有季弟，晨昏强宽释。

同气有三人，季不离亲侧。大母在堂时，仲亦关东役。

嗟予独何人，廿载情空剧。赎罪少黄金，鸣冤须肺石。

天子昨南巡，愿以身代谪。銮舆已垂问，鞭挞仍遭斥。

自叹一男儿，遇事能擘画。翻不若缇萦，上书传史册。

岁月如逝波，转眼已非昔。更不省庭闱，生子诚何益。

结束新征衣，包裹旧巾帻。挥手别亲朋，洒泪辞叔伯。

萧萧白日寒，渺渺云山碧。谁云道路长，今日乾坤窄。
赠赵倅
韩淲（宋代）

老去怀玄英，冠尘已满缨。宦游虽降志，栖遁实留情。

幸以此身在，何由得眼明。相家逢别驾，仕路合专城。

敢谓融尊满，而同孔盖倾。不嫌林竹迥，却爱石泉清。

举扇风襟豁，停杯月面轻。银潢泻天派，诗就玉绳横。
送许少卿出守邠州
韩驹（宋代）

长安北走彭原路，白苇黄茆列亭戍。山形渐险溪水流，行人可肯回车去。

岂知中有古邠州，十里沙平水漫流。雁飞蔽野葡萄晓，马放连云苜蓿秋。

次卿卧听朝鸡久，请试从来拨烦手。未许相如喻蜀归，且看魏尚临边守。

杂花撩乱草鲜明，二月春风卷旆旌。燕寝凝香无一事，乐哉饮酒莫论兵。
发陵州
文天祥（宋代）

中原似沧海，万顷与云连。
大明朝东出，皎月正在天。
远树乱如朝，桑麻郁苍烟。
一雁入高空，千鸦落平田。
我行天地中，如蚁磨上旋。
雨痕留故衣，霜气袭重毡。
健马嘶北风，潜鱼乐深渊。
噫哉南方人，回首空自怜。
晏成续太祝遗双井茶五品茶具四枚近诗六十篇
梅尧臣（宋代）

始於欧阳永叔席，乃识双井绝品茶。
次逢江东许子春，又出鹰爪与露芽。
鹰爪断之中有光，蹍成雪色浮乳花。
晏公风流丞相族，以此五色论等差。
远走犀兵至蓬巷，青蒻出箧封题加。
纹柘冰瓷作精具，灵味一啜驱昏邪。
神还气王读高咏，六十五篇金出沙。
已从锻链出至宝，终老不变传幽遐。
自惟平昔所得者，何异瓦砾空盈车。
涤心洗腑强为答，愈苦愈拙徒兴嗟。
书李商叟秀才所藏曾文清诗卷後
陆游（宋代）

陇蜀归来两鬓丝，茶山已作隔生期。
西风落叶秋萧瑟，泪洒行间读旧诗。
春景 去帆春色随
刘辰翁（宋代）

春色终然别，开帆岂有期。飘飘从此去，往往与之随。

渐可孤蓬从，能令绝岸移。殢人愁碧远，到海落红痴。

风自无回理，潮犹有上时。离魂难可得，飞絮满天涯。
病中兴感因成七诗寄蒲庵老禅 其三
乌斯道（明代）

猗兰畏阳盛，甘鞠惧虫食。昌阳恶溪涸，揭车伤土瘠。

上有寄生草，蒙茸托松柏。下有无名花，纷披弄佳色。

寻芳邈无人，空有馨香德。
又呈中斋 其二
文天祥（宋代）

万里论心晚，相看慰乱离。丹成俄已化，璧碎尚无缁。

禾黍西原梦，川原落日悲。斯文今已矣，来世以为期。
三月五日复雨霰
钱时（宋代）

三月二日霰且雷，明日漫天白皑皑。
阴云聚散才信宿，冰珠更复漫天来。
我不忧千花万花枝压折，亦不忧千山万山石冻裂。
麦如马尾桑如钱，岁饥岁寒系尔雪。
一冬望尔胡不然，此日何日能狂颠。
亟呼巽二扫落滕六魄，放出高高万里东皇天。
次九弟韵后篇戏奉世十一弟二首 其一
李彭（宋代）

少成怜季子，拔俗似安丰。逸气期公干，钩深似国风。

未须轻小伎，著意要参同。聊语诗家病，尘窗研滴空。
秋冬之交杂赋
陆游（宋代）

岭下晨炊黍，津头暮系船。
寒潮吞别浦，老木惨苍烟。
市徙新山步，耕侵古庙堧。
闲人不蓄帻，散发醉江天。
游郭希吕石洞二十咏·壶天
刘过（宋代）

逆溪随水行，更上紫翠峰。
朱栏忽飞阁，映带烟霞重。
和袭美木兰后池三咏。浮萍
陆龟蒙（唐代）

晚来风约半池明，重叠侵沙绿罽成。

不用临池更相笑，最无根蒂是浮名。
原上
唐彦谦（唐代）

危桥横古渡，村野带平林。野鹜寒塘静，山禽晓树深。

雨微风矗□，云暗雪侵寻。安道门前水，清游岂独吟。
咏扎卜扎雅木椀
弘历（清代）

椀室飞龙铁铸形，草根为木韫仙灵。伊蒲法食常陈座，方物丹书亦贡庭。

珍比华琳才出璞，綷如孔雀乍开屏。咸宾纵足昭文轨，尧舜还惭歠土铏。
过梅岭
梁有贞（明代）

凿空穿峤路逶迤，下马临阶谒相祠。华国文章镌琬琰，立朝明哲谢台司。

幽州背叛怜先识，蜀道追思悔后时。千载丹青犹炳焕，白云长护岭梅枝。
和厚卿雨凉午睡二首
郭印（宋代）

一番骤雨洗骄阳，秋色先贻枕簟凉。
正作故山归梦好，觉来幽恨独何长。
度仙桥
梁必强（明代）

羽化应无足，乘鸾事已非。银河须鹊驾，乔舄傍乌飞。

赤石平如砥，丹梯稳似矶。凭虚升宝殿，幻境去忘归。
甘露寺
俞桂（宋代）

占断淮南势，西风入鬓毛。
一江流不尽，多景最为高。
斜日迷烟树，孤帆送客舠。
兴怀人物少，今古等秋毫。
次韵陈登父小楼述怀
俞德邻（宋代）

慷慨悲歌续五噫，等閒观物倚筇枝。士龙瓦屋西头住，吏部霜螯左手持。

湖海悠悠空拓落，风埃冉冉竟衰迟。登楼作赋羞王粲，寂寞归与理钓丝。
游云谷山
黎民表（明代）

朝从云中游，暮投云中宿。烟岚稍出没，冈峦相迤属。

层标下奔峭，双窦惊腾瀑。朗月沉东峰，残晖在林木。

迢迢浮云征，寥寥天宇肃。揽衣不遑寐，良夜欣秉烛。

动极归有静，吾以观其复。天鸡奏晨曦，杖藜骋遐瞩。
同观陈十六史兴碑
高适（唐代）

荆衡气偏秀，江汉流不歇。此地多精灵，有时生才杰。

伊人今独步，逸思能间发。永怀掩风骚，千载常矻矻.

新碑亦崔嵬，佳句悬日月。则是刊石经，终然继梼杌。

我来观雅制，慷慨变毛发。季主尽荒淫，前王徒贻厥。

东周既削弱，两汉更沦没。西晋何披猖，五胡相唐突。

作歌乃彰善，比物仍恶讦。感叹将谓谁，对之空咄咄。
高宗皇帝挽词 其一
赵慎（宋代）

草昧千龄旦，飙回九县尘。皇天开我宋，丹极下真人。

指顾山河定，欢呼历数新。断鳌重立极，更与物为春。
望北京
王洪（明代）

历数昭天命，河山壮帝京。乾坤包万国，日月照群生。

凤向平林下，人閒远塞耕。从今亿万岁，长以奉皇明。
祀南岳喜雨呈李倅
郭祥正（宋代）

六月赤日方炎炎，云不行天龙遁潜。阴阳失职帝怒赫，地下万物遭炮燖。

农夫争陂数斗死，驱沙掷土唯飞廉。湖南本钱二十有四万，岁望何以安黎黔。

府官惶惶使台恐，祀坛祷岳惟精严。君驰副车职其事，秘文在板香盈奁。

镮刀割牲荐肴酒，夜半奠玉抽灵签。星河收光倏阴晦，雷声群群来山南。

斯须密点欲裂瓦，烛光出屋排龙髯。鼪鼯哀啼晓色淡，碧涧久涸银涛添。

田田水足稻秀拔，旱暵一洗凉飔兼。芬馨罗列报神贶，文实之论前贤佥。

兴云作雨乃谁柄，坐视焦灼悭濡沾。待兹诚祷始感发，威福自任宁无嫌。

至理从来莫能诘，异景聊足开吾瞻。孤峰翠滑犀露角，溢溜飞洒琼为帘。

烟藏拱木半吞吐，湘水倒影分毫纤。庙门欲出尚回首，正似老笔图霜缣。

高吟成章又奇绝，睥睨韩杜君何谦。嗟余适为簿书缚，不尔从往精神欦。

蚊蝇休飞夏将尽，清露收拾摧圆蟾。何当结轨更一往，历览舜迹穷高尖。

群仙虽有路歧远，志士岂无岩谷淹。收奇拔俊召和气，一国遂除灾眚占。

暂时响应未足数，此语非是君仍砭。
送赴省诸友·徐懋功
刘克庄（宋代）

小陆词章海内传，名场久盍着先鞭。
惯看馀子瓦枢坏，太息斯人铁砚穿。
畴昔熏香过半世，即今拾芥已中年。
病翁拟拭昏花眼，快向茅檐读奏篇。
和刘过夏虫五咏·蚊
孙应时（宋代）

利觜死一饱，何劳更喧哗。
肉薄来如云，举扇谁能遮。
圹君幸小忍，秋风期不赊。
披襟约凉夜，明月钓寒沙。
琵琶洲
方信孺（宋代）

髣髴琵琶海上洲，年年常与水沉浮。客船昨夜西风起，应有江头商妇愁。
喜雨
邹浩（宋代）

午梦初残日正炎，坐来滂沛泻高檐。凉生几席心如水，聊拂尘编理旧签。
闲庭
郑珍（清代）

闲庭贪久坐，风色静沉沉。明月来深夜，低星阁远林。

鱼龙吹雾影，猫犬共花阴。兴惬尘嚣外，凭柯起浩吟。
句
俞君锡（宋代）

荒店难寻酒，长途半趁船。
关东逢薛能
李频（唐代）

何处不相思，相逢还有时。交心如到老，会面未为迟。

苦学缘明代，劳生欲白髭。唯君一度别，便似见无期。
偈颂十三首
释智遇（宋代）

净瓶里澡洗，古檮下修身。
彼此寸长尺短，何妨忝为切邻。
相见又无事，不来还忆君。
杜鹃啼断月如书，不似寻常空过春。
题钓台
何宗斗（宋代）

贫赋渔蓑却耐交，故人牵率政徒劳。
十分拂袖归来是，何似当时莫去高。
叠前韵重送王豹君
丘逢甲（清代）

霸气消沈剩此楼，倚栏坐看瘴云收。三江东下朝炎海，五岭南趋控广州。

此地古来娱越帝，有人今日饯韩侯。相期无负千秋在，不作寻常送客愁。
同张叔囦顾致尧游金山受之惮于涉险爽约不
蔡戡（宋代）

我昔游天都，策足蓬莱山。
风日不到处，意谓非人寰。
一涉势利不，未免尘埃间。
了知此身累，痛自镌冥顽。
浩然动归志，暂得浮心閒。
金焦胜绝地，自古名东南。
两峰郁相望，宛若双云鬟。
我欲事幽讨，不惮涉险艰。
同行二三子，壮气不可干。
欣然从我游，竟日劳跻攀。
江神亦可人，为我风少悭。
要知仗忠信，可以行百蛮。
阿连有童心，平生怯波澜。
欲去足先涩，未语胆已寒。
谓有性命忧，力勉终辞难。
我行自不恶，尽得奇绝观。
匆匆理回棹，此兴殊未阑。
阿连惊我归，喜气形眉端。
殷勤为我贺，不意能生还。
索酒共一醉，相对俱欢颜。
岁晚
陆游（宋代）

不学空门不学仙，端居胸次自超然。
绛人甲子君休问，新岁吾儿本命年。
奉酬寇十侍御锡见寄四韵，复寄寇
杜甫（唐代）

往别郇瑕地，于今四十年。来簪御府笔，故泊洞庭船。

诗忆伤心处，春深把臂前。南瞻按百越，黄帽待君偏。
千叶碧桃二绝句 其二
李纲（宋代）

每恨桃花抵死红，年年秾艳笑春风。谁知零落胭脂后，浅碧微开烟雨中。
采莲曲二首 其二
邓林（宋代）

采莲莫采花，花心有莲子。莲子未可餐，花心苦无比。

采莲莫采叶，留叶制郎衣。自从采莲去，冷落鸳鸯机。

郎在寒江千里外，莲叶莲花不成采。无因折藕被丝牵，惹起春愁溟似海。
馀干
李纲（宋代）

岁寒迂路过江乡，叹息飞蓬堕渺茫。云锦洞深烟水远，琵琶洲转暮滩长。

田园归去荒三径，金鼓传闻震一方。极目东吴何处是，断霞轻霭落残阳。
鸦路溪行，呈陆中丞
孟郊（唐代）

鸦路不可越，三十六渡溪。有物饮碧水，高林挂青蜺.

历览道更险，驱使迹频暌。视听易常主，心魂互相迷。

浪石忽摇动，沙堤信难跻。危峰紫霄外，古木浮云齐。

出阻望汝郡，大贤多招携。疲马恋旧秣，羁禽思故栖。

应怜泣楚玉，弃置如尘泥。
题赵支
牟融（唐代）

林间曲径掩衡茅，绕屋青青翡翠梢。一枕秋声鸾舞月，

半窗云影鹤归巢。曾闻贾谊陈奇策，肯学扬雄赋解嘲。

我有清风高节在，知君不负岁寒交。
又酬傅处士次韵二首·其二
顾炎武（明代）

愁听关塞遍吹笳，不见中原有战车。
三户已亡熊绎国，一成犹启少康家。
苍龙日暮还行雨，老树春深更著花。
待得汉庭明诏近，五湖同觅钓鱼槎。
再题谢君生圹诗后
洪繻（清代）

黄土抟作人，幻成亿万身。一朝堕黑劫，千里为幽垠。

人物委虫堕，江山生鬼燐。哀哉东瀛土，竟与北邙亲！

千峰万壑间，惨淡蓬蒿尘。华表归辽鹤，城郭殊人民。

惘惘市廛间，如行墟墓滨。真仙泣铜狄，故老悲荆榛！

积骨封三观，薄殡盈九闉。家家守俘馘，日日输鬼薪。

蓬莱气寂寞，薤露声酸辛。大哉方壶图，亦与生圹均。

生者永埋没，死者永沈沦。视死如视生，我爱谢茂秦。

谢客愿生天，青山豫卜邻。地非故乡故，体是陈人陈。

经营壤泉异，封树窀穸新。嵯峨石翁仲，荦礐瓦麒麟。

世已无华夏，君自享秋春。于下开隧道，于上开墓门。

未掩苌弘魄，先招屈子魂。天地供幕席，风火俟转轮。

泰山为𥲤俎，北海为牺樽。大块为鼻祖，百代为云孙。

太祝岁祈死，少微月告存。遥悬归寝地，亲署葬诗坟。

生抱无涯感，死抱不朽尊。未生、未死间，皆以骈牳论。

旷达同司空，滑稽异齐髡。后有凭吊客，呼作谢公墩。
续正气歌
曹家达（清代）

正气自磅礴，发泄初无馀。大者无求生，小者安穷居。

公允首山无，幼安辽东庐。郑氏铁函经，谢公却聘书。

金臣张天纲，书主从厥初。元臣蔡子英，改正羞拜除。

于事纵无补，趋利异侩狙。试观冯道传，嫠妇殆不如。
送郑公绩赴试金陵
朱翌（宋代）

念我答飒久，区区劳此生。
借屋就瞿昙，长湖绕厢潆。
未了文字债，截蒲坐纵横。
天公喜相我，贶以秋风清。
他年载兼两，策勋首短檠。
饥吟愧峨冠，谁知此心倾。
梅花集句 其一六六
李龏（金朝）

近舍新为圃，春梅避石开。风兼残雪起，诗思涩难裁。
安仁道中
陆游（宋代）

三驿未为远，衰翁愁出门。
贪程多卒卒，失眠每昏昏。
天大围平野，江回隔近村。
何时有余俸，小筑占云根。
扇子诗
李石（宋代）

洞庭波浪五湖秋，缥缈云霄帝子楼。
楼上故人穷骨相，箫韶声裡认仙舟。
查虞皋仪部道出济上遣书赐问赋答二首 其一
于慎行（明代）

别绪三秋迥，书来慰梦思。林中醒酒后，河畔倚舟时。

雪静关山影，云生涧壑姿。岁寒无可赠，惟有折松枝。
浪淘沙（赵富文席上）
韩元吉（宋代）

倦客怕离歌。春已无多。闲愁须倩酒消磨。风雨才晴今夜月，不倩如何。

玉笋滟金荷。情在双蛾。二年能得几经过。花满碧溪归棹远，回首烟波。